text: Ung mand ramt af skud i Esbjerg
  06 november 2017 kl. 04.51
  En 23-årig mand blev søndag aften indbragt på Sydvestjysk Sygehus i Esbjerg med skudsår. Manden er uden for livsfare, oplyser politiet.
  Syd- og Sønderjyllands Politi fortæller mandag morgen, at det er en 23-årig mand fra Esbjergområdet, der er blevet ramt af skud.
  Der er fortsat ingen oplysninger om gerningssted, motiv eller en eventuel gerningsmand, oplyser politiet.
  Søndag aften klokken 21.44 blev manden indbragt på sygehuset med det, som politiet i første omgang formodede var skudsår.
  Manden er blevet opereret og er altså nu uden for livsfare.
  På Facebook skriver flere borgere i Esbjerg om, at der søndag er hørt skud ved Rema 1000 i Stormgade.
  Beredskabsstyrelsen Sydjylland oplyser i et tweet, at de natten til mandag har hjulpet politiet med pionervogn og opsætning af lys.
  Beredskabsstyrelsen Sydjylland har natten til mandag assisteret med 6 mand og pionervogn til opsætning af lys. https://t.co/s48bUwRXYA
  
  Mand, der i aftes blev indbr. på sygehus i Esbjerg, var ramt af skud. Udenfor livsfare. Drejer sig om 23årig fra Esbjergområdet #politidk
  
  